После напада на Совјетски Савез, Покрајински комитет је 23. јуна 1941. у Петровграду одржао састанак на коме је секретар ПК Жарко Зрењанин присутне упознао са одлукама Политбироа ЦК КПЈ, у складу са којима је одлучено да се убрзају припреме за оружани устанак — да се војне десетине и ударне групе по селима и градовима претварају у партизанске десетине и одреде; да се чланови КПЈ и СКОЈ-а укључе у одреде или да пређу у потпуну илегалност. На седници је донета одлука да се уместо Војног комитета при Покрајинском комитету формира Штаб Народноослободилачких партизанских одреда Војводине у саставу — командант Данило Грујић, политички комесар Тоза Марковић и заменик команданта Жарко Турински. Истог дана је упућена директива да се формирају штабови при окружним и среским комитетима КПЈ и састављен "Проглас народима Војводине", са позивом на борбу, који је касније умножен на српском, мађарском и немачком језику.